Valur komst á topp úrvalsdeildar karla í fótbolta í gærkvöld með sigri á Keflavík suður með sjó. Sjötta umferð Íslandsmótsins hófst þá með þremur leikjum en Stjarnan er enn án sigurs í deildinni.
Varnarmenn Valsmanna sáu um að skora mörkin í 2-1 sigri í Keflavík í gærkvöld. Fyrst var það danski miðvörðurinn Rasmus Christiansen sem skoraði stuttu fyrir leikhléið og snemma í seinni hálfleik var það svo landsliðsmaðurinn og hægri bakvörður Valsara, Birkir Már Sævarsson, sem breytti stöðunni í 2-0. Í uppbótartíma leiksins lagaði Joey Gibbs stöðuna fyrir Keflavík en lokatölur urðu 2-1 fyrir Val sem komst þannig á topp deildarinnar. Hlíðarendafélagið er með 16 stig eftir sex leiki. Breiðablik hóf Íslandsmótið illa og var með aðeins fjögur stig eftir fjóra leiki. Stigin eru nú orðin tíu talsins því Blikar unnu annan leikinn í röð í kvöld. Breiðablik fór þá upp á Skaga og vann ÍA í markaleik, 3-2.
Eftir tap fyrir Víkingi í síðustu umferð komst KA svo aftur á sigurbraut með 1-0 sigri á Stjörnunni í Garðabæ. Elfar Árni Aðalsteinsson skoraði sigurmark gestanna um tíu mínútum fyrir leikslok.
KA er í toppbaráttunni með 13 stig en Stjarnan er í miklum vandræðum með tvö stig á botni deildarinnar eftir sex umferðir og enn án sigurs. Þá hafa Garðbæingar aðeins skorað tvö mörk í fyrstu sex leikjunum.
Næst síðustu umferð Olísdeildar karla lauk í gærkvöld en deildarmeistarar Hauka fóru illa með Selfoss á útivelli og unnu með ellefu marka mun, 35-24.
Selfoss er í baráttu um heimaleikjarétt en í Vestmannaeyjum þurfti Afturelding að sækja stig gegn ÍBV til að tryggja sæti sitt í úrslitakeppninni.
Það var einmitt það sem Afturelding gerði en lokatölur urðu 27-27. Í Garðabæ vann Stjarnan öruggan sigur á Þór, 27-23, og Valur lagði KA á Hlíðarenda, 31-27.
Í Breiðholti styrkti FH stöðu sína í 2. sæti með fimm marka sigri á ÍR, 30-25. ÍR hefur tapað öllum 21 leik sínum á tímabilinu. Fram burstaði svo Gróttu í Safamýri, 32-20, en þar sem Afturelding gerði jafntefli á Fram ekki lengur möguleika á sæti í úrslitakeppninni.
Valsmenn komust á topp úrvalsdeildar karla í fótbolta í gærkvöld með sigri á Keflavík. Stjarnan er enn án sigurs eftir sex deildarleiki. 